
PLx387/2014

BIROUL PERMANENT 

AL

CAMEREI DEPUTAȚILOR
Vă înaintăm, alăturat, raportul comun asupra propunerii legislative pentru desemnarea activului funcțional al societăţii comerciale Fortus SA Iaşi unitate strategică de importanță naţională şi suplimentară bugetului Ministerului Finanțelor publice din Fondul de rezervă bugetară al Guvernului, prevăzut în bugetul de stat pentru anul 2014, trimisă spre dezbatere cu adresa Biroului Permanent al Camerei Deputaților nr. Plx.387/2014 din 22 septembrie 2014 Comisiei pentru buget, finanţe şi bănci şi Comisiei pentru industrii şi servicii, Camera Deputaţilor fiind Cameră decizională. 
În raport cu obiectul şi conţinutul său, iniţiativa legislativă face parte din categoria legilor ordinare.

	PREŞEDINTE,

Viorel ŞTEFAN
	PREŞEDINTE,

Iulian IANCU

RAPORT COMUN

asupra propunerii legislative pentru desemnarea activului funcțional 
al societăţii comerciale Fortus SA Iaşi unitate strategică de importanță 
naţională şi suplimentară bugetului Ministerului Finanțelor publice din 
Fondul de rezervă bugetară al Guvernului, prevăzut în bugetul de
 stat pentru anul 2014
În conformitate cu prevederile art. 95 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci şi Comisia pentru industrii şi servicii au fost sesizate spre dezbatere  în fond cu propunerea legislativă pentru desemnarea activului funcțional al societăţii comerciale Fortus SA Iaşi unitate strategică de importanță naţională şi suplimentară bugetului Ministerului Finanțelor publice din Fondul de rezervă bugetară al Guvernului, prevăzut în bugetul de stat pentru anul 2014, trimisă cu adresa nr. Plx.387/2014 din 22  septembrie  2014.
În temeiul art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.
Senatul, în calitate de primă Camera sesizată, a respins iniţiativa legislativă, în şedinţa din 24 iunie  2014.

La întocmirea raportului s-a avut în vedere avizul favorabil al Consiliului Legislativ precum şi punctul de vedere negativ al Guvernului.
Iniţiativa legislativă are ca obiect de reglementare desemnarea activului funcţional al societății comerciale Fortus SA Iași ca unitate strategica de importanta naţionala si suplimentarea bugetului Ministerului Finanţelor Publice din Fondul de rezerva bugetara la dispoziţia Guvernului, prevăzut in bugetul de stat pe anul 2014, in vederea realizării obiectului de activitate al societății si pentru finanţarea activului funcţional al acesteia. Societatea comerciala are ca obiect principal de activitate fabricarea utilajelor pentru metalurgie, iar activul funcţional este compus din oțelăria electrica, turnatoria de otel, forja grea, tratament tehnic secundar, utilaj metalurgic, mecano-sudură, utilaj tehnologic complex - greu, precum si componentele necesare utilităților energetice.

În conformitate cu prevederile art. 61 şi 63 din Regulamentul Camerei Deputaţilor, republicat, cu modificările și completările ulterioare, Comisia pentru buget, finanţe şi bănci  şi Comisia pentru industrii şi servicii au examinat iniţiativa legislativă  în şedinţe separate.
Astfel,  Comisia pentru industrii şi servicii a examinat iniţiativa legislativă în şedinţa din 17 septembrie 2014, iar Comisia pentru buget, finanţe şi bănci în şedinţa din ziua de 19 noiembrie 2014. 

La dezbaterile Comisiei pentru industrii şi servicii şi la cele ale Comisiei pentru buget, finanţe şi bănci a participat, în calitate de invitat, în conformitate cu prevederilor art. 54 şi 55 din Regulamentul Camerei Deputaţilor, republicat, cu modificările și completările ulterioare, din partea Ministerului Finanțelor Publice domnul Attila Gyorgy – secretar de stat şi din partea Autorităţii pentru Administrarea Activelor Statului doamna Andrea Claudia Popescu - vicepreşedinte.

La lucrările Comisiei pentru industrii şi servicii au fost prezenți 23 deputaţi din totalul de 24 de membri, iar la cele ale Comisiei pentru buget, finanţe şi bănci şi-au înregistrat prezenţa 32 deputaţi din totalul de 34 de membri.
În urma dezbaterilor, membrii celor două Comisii au hotărât, cu majoritate de voturi, respingerea iniţiativei legislative deoarece textele inițiativei legislative sunt neclare şi confuze şi conform punctului de vedere al Guvernului împotriva SC Fortus SA Iaşi s-a deschis procedura insolvenţei, această societate aflându-se în reorganizare judiciară.
În raport cu obiectul şi conţinutul său, iniţiativa legislativă face parte din categoria legilor ordinare.
	PREŞEDINTE,

Viorel ŞTEFAN
	PREŞEDINTE,

Iulian IANCU

	SECRETAR,

Mihai Aurel DONŢU
	SECRETAR,

Radu Bogdan ŢÎMPĂU 

